钦定古今图书集成/明伦汇编/氏族典/第197卷 > 《廖用贤尚友录》 > 乔执中
## 钦定古今图书集成/明伦汇编/氏族典/第197卷 > 《廖用贤尚友录》 > 乔执中

按《宋史乔执中传》：“执中字希圣，高邮人。入太学，补《五
经》讲书，王安石见而器之，擢进士，调须城主簿。时河
役大兴，部役者不得人，一夕噪而溃，因致大狱。执中
往代，终帖然。王安石为政，引执中编修熙宁条例，选
提举湖南常平。章惇讨五溪，檄执中取大田、离子二
峒，执中走谕其酋，即相率归命。录功当迁秩，辞以及”
父母，就徙转运判官。召为司农丞，提点开封县镇诸
县牧地，改提点京西北路刑狱。元祐初，为吏部郎中
兼徐王府侍讲、翊善，迁起居舍人、起居郎、权给事中，
进中书舍人，迁给事中、刑部侍郎。绍圣初，上官均摭
执中为吕大防所用，以宝文阁待制知郓州。执中宽
厚有仁心，屡典刑狱，雪活以百数。明年梦神人畀以
骑都尉，诘旦为客言之。少焉谈笑而逝，年六十三。